Bekendstelling: Ford se Ranger nóú die koning?Die Ford Ranger Wildtrak. Foto: Verskaf Die drie grootste rolspelers in die Suid-Afrikaanse bakkiemark is Toyota se Hilux, Ford se Ranger en Isuzu se D-Max. Daar is talle ander, en hulle is beslis nie slegte produkte nie, maar vir die een of ander rede verkoop hulle maar min, dink aan die Navara, Amarok en Triton. Toyota het verlede jaar hulle bakkie-aanbieding opgeknap, en daarna het Ford se Ranger party maande ŉ bietjie pak gekry in die verkoopsyfers. Ford is terug na die beplanningstafel om ál hul potlode vlymskerp te maak. Die resultaat is ŉ Ranger-aanbieding met ŉ bakkie in elke hoekie van dié segment. Daar is grootliks twee nuwe rolspelers. Daar is ŉ enkelturbo 2.0 viersilinder diesel wat 132 kW en 420 Nm bied. Die ander een is ŉ tweelingturbo 2.0 viersilinder diesel wat 157 kW en 500 Nm bied. Albei die enjins is slegs beskikbaar met ŉ tienspoed outomatiese ratkas. My enigste kwaal met die vorige Ranger reeks was die ratkas. Die Ford Ranger Wildtrak. Foto: Verskaf Daar was ŉ kort eerste en tweede rat gevolg met ŉ reuse-gaping na ŉ lang derde rat. Dit was opmerkbaar in die 2.2 en 3.2, handrat én outo. Die goeie nuus is dat die tienspoed outo glad nie daai probleem het nie. Die ratverhoudings is mooi eweredig versprei en die wisselings seepglad. Die enkelturbo 2.0 is beskikbaar slegs in XLT-vorm, met die tienspoed outokas. Dit is beslis my keuse in die reeks. Die 132 kW en 420 Nm klink moontlik nie asemrowend nie, maar die kraglewering deur die tienspoed outo is puik. Die rolstaaf op die voorste as is geskuif en die rit is heelwat verbeter. Met die rolstaaf waar hy nou sit kan hy beter bakrol voorkom sonder dat die vering harder gemaak moes word. Op die toetsroete het ons glad nie rustig gery nie, en die 2.0 SiT het 9.5 ℓ/ 100 km gehandhaaf. Die dubbelturbo 2.0 is beskikbaar slegs in Wildtrak-vorm, met die tienspoed outokas. Ek wil weer tyd met dié enjin deurbring en mooi gaan voel wat gaan vir wat. Daar was vir my ŉ geringe verbetering in krag teenoor die enkelturbo – amper onmerkbaar. Die Ford Ranger Wildtrak. Foto: Verskaf Waar die Wildtrak wel beïndruk is in die spesifikasievlak. Daar is botsingwaarskuwing, baanbeheer, aanpasbare spoedbeheer, wegtrekhulp, afdraandbeheer en ŉ magdom lugsakke. Die klimaatbeheer werk puik én daar is verhitte sitplekke vir daai koue wintersoggende … én hy kan homself parkeer. Met Ford se nuwe ruisonderdrukking bly die kajuit voorwaar stil al ry mens vinnig op die oop pad. Nóg ŉ funksie wat Ford ontwerp het is ŉ staaf in die laaibakklap wat die meeste van sy gewig dra en beheer. Sodra ŉ mens die klap oopmaak, val hy nie oop met vreeslike geweld nie, en as ŉ mens hom wil toemaak kan jy dit letterlik met een vinger doen. ŉ Briljante funksie aangesien baie dubbelkajuitbakkies deesdae deur gesinne as daaglikse familiemotors gebruik word; nou kan mamma self die klap toe maak. Ons sleep in Junie met ŉ Ranger ŉ bietjie woonwa en sien uit om dán te sien wat gaan vir wat as mens meer tyd met die bakkie kan deurbring. Albei 2.0 ℓ-enjins het ŉ sleepkapasiteit van 3,5 ton op beide 4×2 en 4×4, heel indrukwekkend. Vir ŉ eerste indruk het die ander vervaardigers ŉ reusetaak om dié Rangers te klop. Die reeks lyk só: Enkelkajuit Super Cab Dubbelkajuit Die reekse word gedek deur ŉ vier jaar/ 120 000 km waarborg en ses jaar/ 90 000 km diensplan.